作者:崔中
標題:沁園春
內容:自己陽生，正是中虛，靜極動時。默地雷微震，衝開玉戶，天心朗徹，放下簾幃。真火衝融，靈泉復湊，不昧谷神何險危。自然妙，若三川龍躍，九萬鵬飛。中中二土成圭。意眷戀濃如母護兒。這恍惚真容，不空不色，窈冥妙象，無識無知。命住丹圓，全真體道，奪志精修休自遲。收功了，把三才全理，一貫全歸。